Српска четничка организација или Српска револуционарна организација била је револуционарна организација са циљем ослобођења Косова, Метохије и Македоније (област позната као „Стара Србија”) од Османског царства (Косовски, Битољски и Солунски вилајет). Централни одбор је основан 1902. године, док је Српски комитет основан у септембру 1903. године у Београду, спајањем централних одбора из Београда, Врања, Скопља и Битоља, док је оружано крило активирано 1904. године. Међу оснивачима су били Друштво Свети Сава, Генералштаб Војске и Министарство спољних послова Краљевина Србије. Током борбе за Македонију, серије друштвених, политичких, културних и војних сукоба у Македонији, дјеловање организације је познато као Српска акција у Македонији.